CELEX: 32015D1943
Language: bg
Date: 2015-10-27 00:00:00
Title: Решение за изпълнение (ЕС) 2015/1943 на Комисията от 27 октомври 2015 година за изменение на Решение за изпълнение 2014/909/ЕС чрез удължаване на срока за прилагане на защитните мерки във връзка с малкия кошерен бръмбар в Италия (нотифицирано под номер С(2015) 7330) (Текст от значение за ЕИП)

29.10.2015   
            
            
               BG
            
            
               Официален вестник на Европейския съюз
            
            
               L 283/11
            
         РЕШЕНИЕ ЗА ИЗПЪЛНЕНИЕ (ЕС) 2015/1943 НА КОМИСИЯТА
   от 27 октомври 2015 година
   за изменение на Решение за изпълнение 2014/909/ЕС чрез удължаване на срока за прилагане на защитните мерки във връзка с малкия кошерен бръмбар в Италия
   
      
         (нотифицирано под номер С(2015) 7330)
      
   
   (само текстът на италиански език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като има предвид, че:
   
               (1)
            
            
               С Решение за изпълнение 2014/909/ЕС на Комисията (3) се установяват някои защитни мерки след уведомленията от Италия за появата на малък кошерен бръмбар (Aethina tumida) в регионите Калабрия и Сицилия. То се прилага до 30 ноември 2015 г.
            
         
               (2)
            
            
               На 16 септември 2015 г. Италия уведоми Комисията, че при инспекциите и епидемиологичните проучвания, извършени съгласно Решение за изпълнение 2014/909/ЕС, както и при активния надзор във връзка с появата на малкия кошерен бръмбар в засегнатите региони на Италия бяха открити нови случаи на нашествие на вредителя в Калабрия.
            
         
               (3)
            
            
               В установените от Световната организация за здравеопазване на животните (OIE) международни стандарти се препоръчва да се извършват годишни наблюдения, преди дадена област да получи отново своя статут на свободна от вредителя. Не е лесно да се установи точното епидемиологично развитие на нашествията на малкия кошерен бръмбар, тъй като симптомите могат да преминат незабелязани и тези нашествия да засегнат и колонии диви пчели. Нашествията, за които бе докладвано в Италия през 2014 г., са били установени през есента — между септември и декември. Поради тази причина текущото и предстоящото годишно наблюдение следва да обхванат целия есенен период съответно на 2015 г. и 2016 г.
            
         
               (4)
            
            
               Предвид факта, че епидемиологичната обстановка в посочените региони на Италия все още не е установена, както и че липсва информация за текущото и предстоящото наблюдение, дори е наложително срокът на прилагане на мерките, предвидени в Решение за изпълнение 2014/909/ЕС, да бъде удължен с още няколко месеца след очаквания край на следващия пчеларски сезон в края на ноември 2016 г.
            
         
               (5)
            
            
               Срокът на прилагане и въведените мерки следва да бъдат преразглеждани по всяко време при получаване на нова информация за епидемиологичната обстановка в засегнатите региони на Италия.
            
         
               (6)
            
            
               Решение за изпълнение 2014/909/ЕС следва да бъде съответно изменено.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Член 4 от Решение за изпълнение 2014/909/ЕС се заменя със следното:
   
      „Член 4
      Настоящото решение се прилага до 31 март 2017 г.“
   
   Член 2
   Адресат на настоящото решение е Италианската република.
   
      Съставено в Брюксел на 27 октомври 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  Решение за изпълнение 2014/909/ЕС на Комисията от 12 декември 2014 г. относно някои защитни мерки по отношение на потвърдените случаи на поява на малък кошерен бръмбар в Италия (ОВ L 359, 16.12.2014 г., стр. 161).